钦定古今图书集成/方舆汇编/职方典/第1225卷 > 《澧州社仓规约序》万镇
## 钦定古今图书集成/方舆汇编/职方典/第1225卷 > 《澧州社仓规约序》万镇

尝谓《周礼》一书，为民虑深矣，其比闾族党，必使相救、
相赒，六行教民任恤，继于姻睦之后。古之圣人既爱
其民，又欲使其民之交相为爱，故法立而俗厚，有繇
也。澧邑自罹兵革之馀，故老凋零，习俗颓敝。富家巨
室，溺于商功课利之习，又无君子长者之谕。以奋
之。故举事而有益于己则为，举事而稍损于己则弗
为，甚至积粟红腐以俟饥歉，穹其价以厚其售，曾未
闻有倡于义举者。吁，何薄也！间有稍异流俗，能好义
者，不过曰“甃道路之崎岖，矼溪涧之弥漫，以为往来
称便而已。”夫道路未甃止艰行，溪涧未矼止病涉，此
一夫之任尔。假令民日乏食，久之弱者转沟壑，强者
奋臂大呼，相率而为盗。事势至此，以富自足者可保
乎？余生平念之久矣。因观先儒文公朱先生在建遇
大饥，请于官作社仓，建甚德之。其事有慨于予心，欲
率乡中富而有德者法而行之。凡与盟者，谷以十斛
为率，十人所聚谷百斛，择里之贤有才者司出纳焉。
其法则仿文公规模，使贫民岁以中夏受粟于仓，冬
则加息什二以偿，岁小不收则弛其息之半，大祲则
尽弛之。期以数年，子什其母，则惠逾广而息遂捐之
于民。不惟民有所给食，无复变乱之虞，而古人相救
相赒任恤之法，所以使人之交相爱者，庶几复见于
今之俗矣。顾不伟欤！因书此以为同志告，幸相与勉
而行之。